Der vil ikke blive vist nogen film på det store lærred i Nordisk Film-biografer landet over mandag eller tirsdag. Det er en beslutning, der er blevet truffet på baggrund af søndagens tragiske hændelse i Field's på Amager i København. - Det sker i respekt for ofre, pårørende og alle, der var til stede i Field’s – og for at tale situationen igennem med vores medarbejdere, siger direktør Casper Bonavent Til TV2 ØSTJYLLAND i en skriftlig udtalelse. Biografansat dræbt En ung biografansat er blandt de dræbte i søndagens skyderi i Field's. - Det er med stor sorg, at vi kan bekræfte, at en af vores unge biografmedarbejdere i Field’s mistede livet ved søndagens forfærdelige og ubegribelige tragedie. Vi er dybt berørte, og vores tanker og medfølelse går til de pårørende, oplyser Nordisk Film Biografer i en pressemeddelelse. I Nordjylland er der to Nordisk Film-biografer - Aalborg City Syd og Aalborg Kennedy. Danmarks største biografkæde oplyser derudover, at gæster, der har købt billetter til mandag eller tirsdag, vil blive kontaktet og få deres penge tilbage.

Opsummering:
Nordisk Film har meldt ud, at de holder biograferne lukket efter søndagens skudepisode i det københavnske storcenter Field's.